હાઈ-વે પર તમે ઍક્સિડેન્ટ થતા જોયા હશે. જોયા જ હોય ને, કારણ કે ડ્રાઇવરો બસો-ટ્રકોને જેટ પ્લૅનની માફક ઉડાવતા હોય છે ! અમે થોડા સમય પહેલાં નવસારીથી અમદાવાદ આવતા હતા ત્યારે લક્ઝરી બસનો ડ્રાઇવર પણ એ જ રીતે બસને ઉડાવતો હતો ! શરૂઆતમાં અમારો અમદાવાદી જીવ રાજીનો રેડ થઈ ગયો, કારણ કે બસના ભાડામાં અમે પ્લૅનની સફર કરતા હોઈએ તેવું લાગ્યું ! પરંતુ પાછળથી ગભરામણ શરૂ થઈ, કારણ કે ડ્રાઇવર ફક્ત બસને જ ઉડાવતો નો’તો, પરંતુ વચ્ચે વચ્ચે પોતાના બંને હાથ સ્ટિયરિંગ વ્હીલ પરથી ઉઠાવી આળસ મરડતો હતો, વાળ ઓળતો હતો. આવા અંગકસરતના અનેક દાવ તે કરતો હતો ! અમારે અમદાવાદ પહોંચવું હતું, સ્વર્ગે નહીં ! તેથી અમે બીજા જ સ્ટૉપે બસ બદલી ! આવા ડ્રાઇવર હોય ત્યારે હાઈ-વે પર ઍક્સિડેન્ટ જોવાનું નવું નથી, પરંતુ તમે કોઈને હાઈ-વે પર હેલ્મેટમાં ટમેટાં લેતાં જોયો છે !? નહીં જ જોયો હોય ! અમે જોયો છે ! અમે હાઈ-વે પરથી સુરત પાસેથી જઈ રહ્યા હતા ત્યારે એક પોલીસને હેલ્મેટમાં ટમેટાં લેતાં જોયેલો ! શાકવાળા પાસે ટોપલી નો’તી, તેથી પોલીસે હાથવગા સાધનનો ઉપયોગ કર્યો હતો ! વળી પોલીસવાળાએ શાકવાળાને ટમેટાંનો ભાવ પૂછ્યો એટલે શાકવાળો સમજી ગયો કે આ ભાઈ પોલીસમાં નવોનવો ભરતી થયો લાગે છે એટલે ભાવ પૂછે છે ! બાકી પોલીસને શાક અને ભાવ વચ્ચે કોઈ સંબંધ હોતો નથી ! પોલીસવાળાઓ શાકની લારી પાસે જઈ બે ડંડા ફટકારે એ જ એનો ભાવ ! અને એ જ શાકવાળા પાસે જઈ કોઈ સુરતી લાલો શાકના ભાવ પૂછવાની હિંમત કરી બેસે તો શાકવાળો કહેશે, ‘જાવ, જાવ, તમારાથી નહીં લેવાય ! સુરતમાં શાકનો સીધો ઑર્ડર જ અપાય ! ભાવ ન પુછાય !’